L'Aula Jove de l'Escola Municipal de Teatre de Sagunt tanca el curs 2020/2021 amb la representació de tres obres en la Mostra de Teatre
17 de juny 2021

![Imagen sin texto alternativo.](/media/5t2jwgc4/89-c1-cartel-mostra-de-teatre-recort.jpg)  
  
L'Aula Jove conclou el curs 2020/2021 amb la representació per part d'alguns dels seus grups de les obres teatrals _SOS Greenpeace_, _Duets_ i _Confesiones_ en el marc de la Mostra de Teatre de l'Escola Municipal de Teatre de Sagunt. El Casal Jove i la Casa Municipal de Cultura seran els escenaris que acolliran estes dramatitzacions programades per als dies 16, 17 i 26 de juny i 2 i 3 de juliol.

  

La primera de les representacions va tindre lloc este dimecres i es repetirà este dijous, 17 de juny, a les 18.00 hores en el Casal Jove amb una obra sobre judicis amb temàtica mediambiental: _SOS Greenpeace_, en la qual una empresa pesquera japonesa porta a judici a la base de protecció del Krill que Greenpeace té a l'Antàrtida per impedir el bon desenvolupament de la seua tasca professional.

  

El 26 de juny, també al Casal Jove, a les 19.00 hores serà el torn de _Duets_, històries entrecreuades que aborden els sentiments i conflictes humans més universals: desenganys, sentiments de culpa, traïció, fraternitat, amor, família, venjança, soledat… sempre des de la fórmula de duos escènics que es troben per a traure les seues pròpies emocions.

  

Més endavant, el 2 i el 3 de juliol, ambdós dies a partir de les 19.00 hores, a la Casa Municipal de Cultura arribarà l'actuació _Confesiones_, un relat dramàtic en el qual un jove grup de teatre utilitza l'escena com a plataforma per a la seua pròpia redempció, enfrontant-se als seus dimonis més temuts en un cara a cara sense treva. L'ocasió els brindarà també la possibilitat de donar la volta a les seues pròpies misèries.

  

La Mostra de Teatre de l'Escola Municipal de Teatre és una activitat destinada a joves i població general. L'Aula Jove està dirigida a adolescents d'entre 12 i 17 anys, en el marc dels tres programes de l'Escola Municipal de Teatre de Sagunt, i està coordinada pel departament de Joventut i Infància. En este curs 2020/2021, a causa de la reducció de la ràtio d'alumnes per grup com a mesura de prevenció enfront de la COVID-19, el programa Aula Jove ha comptat amb més grups. Des de la regidoria anuncien que a partir de setembre hi haurà una segona fase d'actuacions amb els grups restants de l'Escola.

  

![Imagen sin texto alternativo.](/media/hyhpfhpy/89-c2-cartel-mostra-de-teatre.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/l-aula-jove-de-l-escola-municipal-de-teatre-de-sagunt-tanca-el-curs-2020-2021-amb-la-representacio-de-tres-obres-en-la-mostra-de-teatre/ "Facebook")
*   [](http://twitter.com/share?url=https://aytosagunto.es/va/actualitat/l-aula-jove-de-l-escola-municipal-de-teatre-de-sagunt-tanca-el-curs-2020-2021-amb-la-representacio-de-tres-obres-en-la-mostra-de-teatre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-aula-jove-de-l-escola-municipal-de-teatre-de-sagunt-tanca-el-curs-2020-2021-amb-la-representacio-de-tres-obres-en-la-mostra-de-teatre/ "Linked In")
*   [](mailto:?body=https://aytosagunto.es/va/actualitat/l-aula-jove-de-l-escola-municipal-de-teatre-de-sagunt-tanca-el-curs-2020-2021-amb-la-representacio-de-tres-obres-en-la-mostra-de-teatre/)